8. mest sete video på bt.dk i 2014

Hver dag op mod nytår tæller BT TV ned til den mest sete video på bt.dk i 2014. Så følg med og se eller gense de 10 mest populære videoer og hør, hvordan det er gået videoernes hovedpersoner siden sidst.

En litauisk lastbilschauffør tog sig i september noget af en slingretur på en motorvej i Sønderjylland. Lederen af færdselsafdelingen i Syd- og Sønderjyllands Politi undrer sig stadig over, hvordan chaufføren var i stand til at køre.

Carsten Peine var sammen med sin ven på vej til Vojens via E45 motorvejen, da en slingrende lastbil pludselig drejede ud på motorvejen ved Padborg-afkørslen.

»Lastbilen kørte kun 50 kilometer i timen, men den slingrede jo rundt i alle spor - inklusiv nødsporet. Så jeg tænker bare 'det her ender galt',« fortalte Carsten Peine efter episoden til BT.

Han alarmerede derfor politiet, og vennerne valgte at følge efter lastbilen på afstand. De besluttede dog at tænde for kameraet. Og kort tid efter gik det galt.

»Han havde vel samlet set kørt et kvarters tid, da han som forventet mister herredømmet og kører galt. Hele lastbilen vælter, så vi kan ikke komme ind til ham i førerhuset. Men vi kan se, han er plørefuld,« sagde Carsten Peine.

Efter ambulancen og politiet var ankommet til stedet, oplyste vagtchefen ved Syd- og Sønderjyllands Politi, Ole Aamann, at chaufføren blev anholdt og taget med ind til alkoholtest.

»Den viste, at han havde en promille på 3,5, hvilket må siges at være ret højt,« sagde han.

Den efterfølgende blodtest, som blev taget på Aabenraa Sygehus, viste dog en reel promille på 2,82.

Men under alle omstændigheder burde det ikke være muligt at køre bil i den tilstand. Det fortæller Knud Reinholdt, der er leder af færdselsafdelingen og vicepolitiinspektør ved Syd- og Sønderjyllands Politi.

»Nogle gange møder vi folk, hvor vi ikke tror, at promillen er så høj. Derfor undrer vi os over, at vi ikke kan se det, når deres promille er ekstrem. Vi kan i hvert fald sige, at det er nogle, der er vant til at drikke. Ellers er de ikke i stand til at køre bil i sådan en brandert,« siger han.

Den litauiske chauffør kom dog ikke noget til ved ulykken og blev derfor løsladt. Men allerede 23.45 samme aften, var den gal igen.

»Vi fik et opkald om, at han væltede rundt ved en tankstation nede i Padborg. Vi sendte en patrulje derned, hvorefter han opførte sig aggressivt overfor betjentene. Så vi tog ham på detentionen, hvor han fik lov til at sove rusen ud,« fortalte Ole Aamaan i september til BT.

Dagen efter satte politiet ham fri igen, og de regner med, at han nu er taget tilbage til Litauen.